hy hy hy hy hy hy hy hy en hy hy hy hy hy hy hy hy fr en hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy en en en en hy hy en hy en hy en hy en hy en
Այդ տհաճ բառը՝ դեղնուկ - Pavel Mazmanyan | MD, PhD, Neonatologyst
03 Aug Այդ տհաճ բառը՝ դեղնուկ
Posted at 18:29h in Հրապարակումներ by PMAdmin 0 Comments
(Ի՞նչ պետք է իմանա յուրաքանչյուր ծնող նորածնային դեղնուկի մասին)
Կյանքի առաջին շաբաթվա ընթացքում 60%  հասուն և 80% անհաս նորածինների մոտ զարգանում է դեղնուկ:
Դեղնուկը դա մաշկի և աչքի սպիտակաթաղանթի դեղնավուն գունավորում է, որը առաջանում է, երբ նորածնի արյան մեջ բիլիռուբինի մակարդակը բարձրանում է նորմալ ցուցանիշներից: Դեղնուկի զարգացման պատճառ է հանդիսանում լյարդի ֆունկցիայի անլիարժեքությունը, որը բերում է բիլիռուբինի կապման և դուրս բերման գործընթացի խաթարման:
Բիլիռուբինը դա նյութ է, որը գոյանում է արյան կարմիր մասնիկների՝ էրիթրոցիտների քայքայման արդյունքում: Վերջիններիս քանակը նկատելի բարձր է նորածնային հասակում և դրանք առավել արագ են քայքայվում:
Բարեբախտաբար դեղնուկը հաճախ չի հարուցում խնդիրներ և անցնում է առանց բուժման: Սակայն երբեմն այն կարող է բերել լուրջ առողջական խնդիրների զարգացման և պատճառել անուղղելի վնաս նորածնի առողջությանը: Դեղնուկը վտանգավոր է նրանով, որ այն հանդիսանում է բջջային թունավոր նյութ և կարող է վնասել նորածնի գլխուղեղը: Այս վիճակը կոչվում է «կորիզային դեղնուկ»:
Նորածնային դեղնուկը միշտ առաջացնում է անհանգստություն ծնողի և զգոնություն բժշկի մոտ:
Ոչ ախտաբանական կամ այլ կերպ ասած  > դեղնուկը հիմնականում զարգանում է կյանքի 36 ժամից հետո և առավելապես արտահայտվում է կյանքի 3-4 օրերին:
Դեղնուկը, որը առաջանում է նորածնի կյանքի առաջին օրերին միանշանակ հանդիսանում է ախտաբանական վիճակի ախտանիշ: Որպես օրինակ կարելի է դիտարկել նորածնային հեմոլիտիկ հիվանդությունը:
Շատ մայրեր զգուշանում են կերակրել նորածնին, եթե նրանց արյան խումբը կամ ռեզուս պատկանելիությունը տարբերվում է նորածնի նույն ցուցանիշներից: Դա չհիմնավորված որոշում է, քանի որ ապացուցված է, որ մոր կաթի մեջ առկա հակամարմինները չեն կարող ստամոքսի լորձաթաղանթով թափանցել դեպի նորածնի արյուն: Այս սխալ մոտեցումը գոյություն ունի ավելի քան 30 տարի, սակայն չկա դրա ճշմարտության որևէ ապացույց: Ընդհակառակը՝ ցանկացած նորածին, որի մոտ առկա է դեղնուկ, կարիք ունի առաջնակի կաթով կամ խեժով կերակրման, որը նպաստում է մեկոնիումի արագ հեռացմանը, որտեղ պարունակվում է մեծ քանակությամբ բիլիռուբին: Հետագայում նորածնին առավել հաճախ կրծքին մոտեցնելը և կրծքով կերակրելը ևս նպաստում են դեղնուկի հետզարգացմանը:
Շատ կարևոր հիմնախնդիր է նաև դեղնուկի զարգացման հարցի շահարկումը կապված հեպատիտ Բ կանխարգելման նպատակով պատվաստումն իրականացնելու հետ: Սա չունի որևէ ապացուցողական հիմք, և չկա որևէ դեպք, որը նկարագրված և գիտականորեն ապացուցված լինի: Հեպատիտ Բ կանխարգելման նպատակով օգտագործվող պատվաստանյութը հանդիսանում է ռեկոմբինանտ պատվաստանյութ, որով պատվաստման դեպքում օրգանիզմում առաջանում են HBs յուրահատուկ հակամարմիններ, որոնք պաշտպանում են հեպատիտ Բ վիրուսից: Այն չի հանդիսանում կենդանի պատվաստանյութ, ինչպիսին է կարմրուկի, խոզուկի և կարմրախտի պատվաստանյութը և չի կարող առաջացնել հիվանդության անգամ թեթև տարբերակ: Շատ ծնողներ և անգամ բուժաշխատողներ, փորձում են կապել դեղնուկի զարգացումը պատվաստման հետ, քանի որ վերջինս իրականացվում է կյանքի առաջին օրերին, իսկ հաջորդող օրը նորածինների կեսից ավելիի մոտ զարգանում է ֆիզիոլոգիական դեղնուկ: Սակայն պետք է հիշել, որ այդ օրերին առաջանում են նաև այլ պատճառներից սկիզբ առած դեղնուկներ, որոնք են ներարգանդային ինֆեկցիաները կամ հիպօքսիան և կապը պատվաստման հետ հիմնավորված չէ:
Ե՞րբ է անհրաժեշտ բուժել նորածնային դեղնուկը
Եթե բիլիռուբինի մակարդակը նորածնի արյան մեջ հասնում է բարձր ցուցանիշների, ապա նորածնին անհրաժեշտ է բուժել: Չկա բուժման մեկնարկման միասնական ցուցանիշ: Այս ամենը կախված է նորածնի տարիքից և նրա գեստացիոն հասակից:
Դուք կարող եք հարցնել բիլիռուբինի քանակը նորածնի արյան մեջ և պատասխանը Ձեզ կզարմացնի, քանի որ այն կարող է 10 անգամ գերազանցել մեծահասակի արյան մեջ բիլիռուբինի ցուցանիշին: Բայց այդպիսին են նորածնի անատոմիա-ֆիզիոլոգիական առաձնահատկությունները և հնարավոր է, որ այդ ցուցանիշը բուժում չպահանջի նորածնի մոտ: Օրինակ՝ բիլիռուբինի մակարդակը 150 մկմոլ/լ կարող է լինել 3 օրական նորածնի մոտ և չպահանջել բուժում, քանի որ այն հանդիսանում է ֆիզիոլոգիական:
Գոյություն ունեն աղյուսակներ, որոնք կախված նորածնի գեստացիայից և հետծննդյան հասակից (ժամերով արտահայտված) օգնում են բժիշկներին որոշում կայացնել բուժման մեկնարկի և տեսակի մասին, աղյուսակներից մեկի օրինակը բերված է ստորև: Այս աղյուսակից երևում է, որ հիպերբիլիռուբինեմիայի բուժման ցուցանիշները առավել ցածր են կյանքի առաջին օրերի ընթացքում և հետագայում հարաճում են, ինչից հետևում է, որ առաջին օրերին բուժումը պետք է սկսել առավել ցածր ցուցանիշների պարագայում: Եթե բիլիռուբինի քանակը (արտահայտված մկմոլ/լ-ով ) գտնվում է կապույտ անընդհատ գծից մինչև կարմիր ընդհատվող գիծն ընկած միջակայքում, ապա պետք է սկսել ֆոտոթերապիա:
Կյանքի օրերից և բիլիռուբինի մակարդակից կախված բուժման ցուցումները:
Կարելի՞ է արդյոք արտաքինից որոշել բիլիռուբինի մակարդակը արյան մեջ:
Կարելի է, սակայն սա շատ սուբյեկտիվ մեթոդ է և այն խորհուրդ չի տրվում օգտագործել, մանավանդ բժիշկների կողմից: Այս մեթոդը հիմնված է Կրամերի մաշկային շրջանների վրա: Միտքը կայանում է նրանում, որ դեղնուկը սկսվում է դեմքի շրջանից, իսկ հետո տարածվում է դեպի իրան և վերջույթներ : Բիլիռուբինի շատ բարձր մակարդակի դեպքում ափերի և ներբանների մաշկը ևս ստանում է դեղին գունավորում: Եթե նորածնի ափերը և ներբանները արդեն ունեն դեղին գունավորում, շտապ պետք է դիմել բժշկի:
Մաշկային շրջանները և բիլիռուբինի մակարդակը:
Շատ ավելի հարմար է որոշել բիլիռուբինի մակարդակը միջմաշկային բիլիռուբինոմետրի միջոցով: Սակայն պետք է իմանալ, որ սա սկրինինգային մեթոդ է և եթե նորածինը արդեն ստանում է ֆոտոթերապիա, միջմաշկային բիլիռուբինոմետրի օգտագործումը ցուցված չէ: Եթե այս մեթոդով ստացվում են բիլիռուբինի բարձր մակարդակներ, այս ցուցանիշները պետք է վերստուգել բիլիռուբինի որոշման լաբորատոր մեթոդներով:
Եթե նորածնի մոտ հայտնաբերվել է դեղնուկ, Դուք կարող եք բժշկից լսել, որ նրան անհրաժեշտ է ստանալ ֆոտոթերապիա: Դա նշանակում է, որ նորածինը նվազագույնը 24 ժամ, կերակրման ընդմիջումներով, մերկ վիճակում պետք է գտնվի հատուկ լամպի տակ, որը հիմնականում արձակում է լույսի կապույտ սպեկտր: Ֆոտոթերապիան հանդիսանում է դեղնուկների բուժման հիմնական և անվտանգ տարբերակ նորածինների մոտ, որը օգնում է արագ և արդյունավետ իջեցնել բիլիռուբինի քանակը արյան մեջ: Լույսի որոշակի սպեկտրի ազդեցության տակ արյան մեջ շրջանառվող բիլիռուբինը դառնում է ոչ թունավոր օրգանիզմի համար: Հետո այն հեռացվում է օրգանիզմից շրջանցելով լյարդը: Ֆոտոթերապիայի ընթացքում պետք է ակտիվ շարունակել նորածնի կրծքով սնուցումը: Նորածնի կեղտը և մեզը կարող են մգանալ, որը հանդիսանում է նորմալ երևույթ բուժման այս տեսկի ժամանակ։
Նորածին, որը ստանում է ֆոտոթերապիա
Շատ ծնողներ այս լամպերը անվանում են կվարցային, սակայն դա սխալ է: Ֆոտոթերապիայի լամպերը չունեն ոչ մի ընդհանրություն կվարցային լամպերի հետ:
Երբեմն շատերը խորհուրդ են տալիս նորածնին պահել արևի ճառագայթների տակ, որը կարող է բերել նորածնի մոտ այրվածքների զարգացման: Իրականացնել արդյունավետ բուժում այս ճանապարհով առանց նորածնին վնասելու գործնակում անհնար է: Խորհուրդ չի տրվում նաև օգտագործել որևէ «լյարդապաշտպան» դեղորայքներ ( օր.՝ խոֆիտոլ ) կամ լեղամուղներ: Չկա նորածնային տարիքում վերջիններիս կիրառման արդյունավետության որևէ ապացույց:
Դեղնուկ և կրծքով սնուցում
Նորածինների մոտ, որոնք սնվում են կրծքով առավել հաճախ է ախտորոշվում դեղնուկ, ի համեմատ արհեստական կաթնախառնուրդով սնվող նորածինների: Սա կապված է այն փաստի հետ, որ առաջին օրերին դեռևս կրծքով սնուցումը լիարժեք չի իրականանում և ուշանում է մեկոնիումի հեռացումը օրգանիզմից: Այսպիսի վիճակը առաջարկված է անվանել «breast-nonfeeding jaundice» , ի նկատի ունենալով, որ դեղնուկի պատճառը չկարգավորված կրծքով սնուցումն է: Այդ պատճառով կրծքով սնուցումը պետք է սկսել հնարավորինս շուտ, և ինչպես ասում էր իմ իտալացի գործընկերը «լյարդը աշխատելու համար կարիք ունի վառելիքի»: Եվ իրոք, բիլիռուբինի կապման համար անհրաժեշտ ֆերմենտների սինթեզի համար լյարդը կարիք ունի կալորիաների, որը կարող է ստանալ միայն ճիշտ կրծքով սնուցման պարագայում: Խորհուրդ չի տրվում նորածնին տալ ջուր կամ գլյուկոզայի լուծույթ ի հավելում կրծքով սնուցման, ինչպես նաև որևէ դեղորայք: Դա միայն կխանգարի կրծքով սնուցման հաստատմանը:
Ի՞նչ պետք է անեն ծնողները և բուժաշխատողները, որպեսզի կանխեն դեղնուկի հետ կապված  բարդությունների զարգացումը
Անհրաժեշտ է նորածնին ուշադիր հետևել առաջին 3-5 օրերի ընթացքում դեղնուկի վաղ հայտնաբերման նպատակով
Ծնողները պետք է տեղեկացված լինեն դեղնուկի  > մասին՝ ափերի և ներբանների դեղնություն, քնկոտություն կամ գրգռվածություն, սննդից հրաժարվել
Ծնողները պետք է իմանան ում դիմել ախտանիշների հարաճման դեպքում
Մի շտապեք դուրսգրման հետ կապված, եթե դեռևս կրծքով սնուցումը չի հաստատվել: Դուրսգրման պարագայում, ձեռք բերեք պայմանավորվածություն մոտակա օրերի ընթացքում նորածնի վերագնահատման և արյան մեջ բիլիռուբինի քանակի որոշման, ինչպես նաև կրծքով կերակրման խորհրդատուի կողմից աջակցություն ստանալու  նպատակով։
Այս հոդվածը պարունակում է ընդհանուր տեղեկություն և ոչ մի դեպքում չի կարող փոխարինել բժշկի խորհրդատվությանը: Նորածնի մաշկային ծածկույթների դեղնության դեպքում, խորհրդատվության նպատակով կարող եք դիմել «Էրեբունի» բժշկական կենտրոնի ծննդատան ամբուլատոր ծառայություն։
Sorry, the comment form is closed at this time.
Ինչպե՞ս ճիշտ պատրաստել արհեստական կաթնախարնուրդ տան պայմաններում
Խորհուրդներ ծննդատնից դուրս գրվելուց հետո
Վիտամին D–ի դեֆիցիտի կանխարգելման խորհուրդներ